Naru kano nore hariri tewero mira tomómo ŋuno utoqo kho pare kato kheko wisumu nerero niyaró.
Yuqa kato pare newondímo yoní eneŋo maŋgómo do ka imemo tunoqeweya ŋuro yeyara,
ko unipareto mandí iŋowero wondo parámi eneŋo sopo-sopoyó yunoyaŋgurí.
Asa enendo nore nohowero kondé ŋande kiweyaró,
“Uni ŋako Anutu Koreko Horé yote ŋuro sunará simóŋo.
Enendo rambaruru takawero kheyó ye yimitoyoteŋgo,”
yaró.
Kosa naru qambu ŋuno pare ŋu ŋunde te yate-yate Pol ŋuro piyimiŋoro rohoréŋoro yuqa ŋu ŋande miraró,
“No Yesu Kristo ŋuro owímo kimiroteno,
pare ŋa roto toŋe!”
Ŋunde yiníqota roto toŋeró.
Asa yuqa ŋu roto toŋiní pare ŋuro sopo-sopoyómbo ŋande ye iŋaŋgurí,
ko wondo kaŋuya kama rewaŋgo.
Ŋunde ŋuro Pol koya Sailas koya yondoworo yowosoro tapá uni kopoyaŋgo quno oŋgurí.
Yorero mande ronda-ronda uni toŋeyemo oro ŋande yimiraŋgurí,
“Juda uni irisa ŋando noreŋo yendé unipare qu okoko yiriri newondeye piyo tete.
Enendo murí ka rondaqe yunoyotiri,
quko nore Rom unipareto muríye ŋu howewero mepémo kini.”
Unipare qambu qundo uni irisa ŋuya kiro puso yero yesará yereŋgurí.
Ko mande ronda-ronda unindo kumba tukuni yaŋgurí,
kowe punu-punuyari se rotoya kumukopo yuto haususu yiri.
Ŋunde yiqo,
kumukopo qambu yutoro yorero kusi-kusi yano yorotaŋgurí.
Yorotoro mande kondé ka kusi-kusi ya koro sopo-sopo ŋu miraŋgurí,
ke ŋa meté sopo yere qembe.
Mande kondé ŋu iŋoro sopo-sopo uni ŋundo yorero kusi-kusi ya quroko yorotoro kheyari kewá irisa-irisa keweroko quno ŋuno kusi yereró.
Suwo keweroko Pol koya Sailas koya Anutuwore hariri tero yambo yeyori kusi-kusi uni kumi iŋaŋgurí.
Asa waka ta kunduru parámi ka raŋoro kusi-kusi ya tatáŋo soso toŋo wisiyoní ya mako soso kosoní utó kondé qu kusi-kusi uni kandeyemo ŋu soso tondaŋaró.
Ŋunde tiní sopo-sopo uni ŋu otoqoro kusi-kusi ya mako qeneró muko soso kosoro koŋgó taró.
Qenero kusi-kusi uni soso soreteŋgo,
peka,
ye iŋoro suke parámi ka wosoro eneŋo kowí uto khumowero taró.
Quko Polko kondé nekaró,
“Koweke ma rambaruruwowero!
Noreko soso ŋana yoteto!”
Sopo-sopo uni ŋu suru koro nekoní re mahe inoyi toworo kheŋgeŋoro ya quroko oro khe kandí yukuwoní Pol,
Sailas taŋgeyarimo umbu raŋaró.
Asa yore yondoworo mirako umburo ŋande yaró,
“Awa-awane,
no date tero rambaruru takawano?”
Yiní ŋande yariyó,
“Ke Uni Parámi Yesu koro iŋondutu tekata,
Anutuko keya suwisawikepoya yoriní rambaruru takawaŋgo.”
Ŋunde yero eneya suwisawiyómboya Uni Parámimboro mande qu re yunariyó.
Ko suwo keweroko naŋge sopo-sopo uni ŋundo yorero mamayari sonowaró.
Sonowoní eneya suwisawiyómboya yorero sono re yunariyó.
Ŋunde tiriqo,
yorero yayómo oro o qoyarimboro yunaró.
Ko yano kopoyaŋgurí ŋundo niŋgu-niŋgu parámi taŋgurí,
dokoro enendo Anutu iŋondutuwoyaró.
Asa saraŋoníqo,
mande ronda-ronda unindo kumba tukuni asá yiri mahero yaŋgurí,
“Keto uni irisa ŋu yorotoka toŋiri.”
Yiri kusi-kusi ya sopo-sopo ŋundo Pol miraró,
“Mande ronda-ronda unindo yari yorotika toŋiri yeteŋgo.
Ŋunde ŋuro kusi-kusi ya roto toŋiri newondeyari ime yoní.”
Quko Polko kumba tukuni yimiraró,
“Nore irisa ŋako Rom uni,
ko o piyimi ka kama taro.
Quko ronda-ronda uni ŋundo nore nondoworo unipare toŋeyemo haususu nerero kusi-kusi yano ŋano norotaŋgo.
Ko itaka mondó ta noroti toŋewaro,
peka?
Kini horé!
Eneŋombo mahero norero eneya mirako amuno uwato.”
Asa kumba tukunimbo ronda-ronda uni mande ŋu yimiraŋgurí.
Yimitoro,
irisa ŋuko Rom koro uni qu,
yi iŋoro sasaro taŋgurí.
Uyaro o piyimi taŋgurí ŋuro yuŋguna yerero yorero yendémo umburo kira yereŋgurí,
ko mira ŋa rotoya mira meyowomo toŋiri.
Ŋunde yiqo,
kusi-kusi ya rotoro Litiako yano oriyó.
Oro uni topo ŋuno yiyoro newondeye rukisoyoro toŋiriyó.